Sani Abacha
Store norske leksikon,Historie,Verdens historie og samtidshistorie,Afrika,Nigerias historie,Nigerias samtidshistorie
Sani Abacha, nigeriansk offiser, deltok i militærkuppet 1983 som ble ledet av General Buhari. Abacha var forsvarsminister i 1990 under Babangida og i Shonekans overgangsregjering i 1993. Han ledet militærkuppet i november 1993 og var Nigerias statssjef til sin død i 1998. Hans regime regnes som et av de mest brutale og korrupte i Nigerias historie.
Hans repressive regime møtte sterk nasjonal motstand og internasjonal fordømmelse. Organisasjoner og personer som kjempet for demokrati ble forbudt eller møtt med fengsel. Abacha står ansvarlig for grove menneskerettighetsbrudd; blant de mest kjente er drapene i 1995 på ni Ogoni-aktivister som var i konflikt med Shell, deriblant Ken Saro-Wiwa.Hans regime anses som enda mer korrupt enn det foregående regimet under Babangida. Abacha og hans familie skal ha gjemt bort milliarder av dollar, i hovedsak i sveitsiske banker. Det har vært flere rettssaker mot hans familiemedlemmer etter hans død.